Paramedikus sterf op ongelukstoneelArgieffoto Athlenda Mathe, woordvoerder van Netcare 911, het gesê die paramedikus, ŉ werknemer van die Johannesburgse nooddienste, het op die ongelukstoneel na ŉ pasiënt omgesien toe hy deur ŉ voertuig getref is. “Twee VW Polo’s, ŉ insleepvoertuig, ŉ ambulans en nog ŉ voertuig was op die toneel met paramedici se aankoms.” Volgens Mathe is die paramedikus deur die insleepvoertuig getref en was hy onder die voertuig vasgekeer. Hy is op die toneel dood verklaar. Mathe het gesê paramedici van Netcare 911 het twee kritiek beseerde pasiënte op die toneel behandel en na ŉ nabygeleë hospitaal vervoer vir verdere behandeling. “Die ander beseerdes is deur ander nooddienste behandel en na nabygeleë hospitale geneem.” Die botsing het omstreeks 05:20 plaasgevind. Die presiese omstandighede rondom die voorval word ondersoek.